Parlement kyk hoe om van OB ontslae te raak | Maroela Media
Busi Mkhwebane. Foto: Jonisayi Maromo/ANA
Die parlement het nie amptelike reëls en prosedures oor hoe presies om van adv. Busisiwe Mkhwebane, die Openbare Beskermer (OB), ontslae te raak nie.
Die portefeuljekomitee oor justisie en korrektiewe dienste het Dinsdag vergader oor John Steenhuisen, DA-hoofsweep, se versoek dat Mkhwebane se geskiktheid vir haar amp ondersoek moet word.
Daar is tydens die sitting besluit om die kwessie terug na Thandi Modise, speaker van die Nasionale Vergadering, te verwys.
Bulelani Magwanishe, voorsitter van die komitee, het gesê die kwessie is na die reëlskomitee verwys sodat nuwe amptelike reëls en prosedures opgestel kan word wat gevolg moet word om die Openbare Beskermer of hoof van enige ander hoofstuk 9-instelling te verwyder.
Steenhuisen het die jongste verwikkelinge verwelkom. "Die DA glo vas dat Mkhwebane nie 'n geskikte of gepaste persoon vir die kantoor van die OB is nie."
Minstens tien burgerlike organisasies het gister die parlementêre portefeuljekomitee oor justisie en korrektiewe dienste versoek om Mkhwebane uit haar amp te verwyder op grond van die onlangse hofuitsprake teen haar.
Daar was die afgelope tyd 'n reeks verdoemende hofuitsprake teen Mkhwebane en al hoe meer partye eis dat sy as OB verwyder moet word.
Die gronde wat in die Grondwet vervat word vir die verwydering van 'n OB sluit in wangedrag, onvermoë of onbevoegdheid, 'n bevinding van so 'n aard deur 'n komitee van die Nasionale Vergadering, of 'n aanvaarding van 'n besluit deur die Nasionale Vergadering vir die verwydering van die betrokke persoon (wat deur twee derdes van die Nasionale Vergadering aanvaar moet word).
9-jarige na hospitaal ná fratsongeluk by skool
As sy nou skielik NIE geskik is vir die pos nie, hoe het sy in die eerste plek daar beland? Moet die "persoon" wat die aanstelling gedoen het nie ook pa staan vir die gemors nie?
Daar bestaan mos reels en regulasies wat dit aanbetref soos vervat in die mannekrag wetgewing, die parlement het nie amptelike reels nie en dit is hoekom hul rommelstatus geniet.
Hierdie vrou is soos om 'n erge tandpyn vir drie jaar te he, en dan uiteindelik trek die tandarts die vrot tand uit. En daar het jy dit…..groot verligtig en pyn vry!